ফ্লাইওভারের নিচে পুলিশের ডাম্পিং স্পট
অনুমতি ছাড়াই ঢাকা দক্ষিণ সিটি কর্পোরেশনের (ডিএসসিসি) জায়গায় তৈরি করা হয়েছে ঢাকা মহানগর পুলিশের (ডিএমপি) গোয়েন্দা বিভাগ-ডিবির ডাম্পিং স্পট। রাজধানীর মগবাজার ফ্লাইওভারের নিচে (আদ-দ্বীন হাসপাতাল গলির বিপরীতে) এ ডাম্পিং স্পটে অযত্নে নষ্ট হচ্ছে কয়েকশ’ মোটরসাইকেল। আলামত হিসেবে এসব মোটরসাইকেল জব্দ করা হয়েছে।

এ বিষয়ে জানতে চাইলে ডিএসসিসি অতিরিক্ত প্রধান প্রকৌশলী আসাদুজ্জামান বলেছেন, বিষয়টি আমরা খেয়াল করিনি। তবে যেখানে মোটরসাইকেলগুলো রাখার কথা বলা হচ্ছে ওই জায়গাটি ডিএসসিসি’র। মোটরসাইকেল রাখার জন্য জায়গাটি কাউকে বরাদ্দ দেয়া হয়নি। খোঁজ নিয়ে দেখব। প্রয়োজনে উচ্ছেদ অভিযান চালানো হবে।





শনিবার বিকালে ফ্লাইওভারের নিচে গিয়ে ৪-৫শ’ মোটরসাইকেল পড়ে থাকতে দেখা যায়। এর মধ্যে বেশকিছু মোটরসাইকেলকে এলোমেলো দেখা গেছে। মোটরসাইকেলগুলো যাতে বাইরে থেকে দেখা না যায় সেজন্য চারপাশে বেড়া দেয়া হয়েছে। ভেতরে প্রবেশের জন্য করা হয়েছে স্টিলের দরজা। ভেতরে এএসআই আবদুল আহাদ নামের একজন পুলিশ কর্মকর্তা দায়িত্ব পালন করছিলেন। সাংবাদিক পরিচয়ে ভেতরে প্রবেশের অনুমতি চাইলে তিনি জানান, দরজা খোলা নিষেধ। বাইরে থেকেই কথা বলুন। এ সময় যুগান্তরের প্রশ্নের জবাবে এএসআই আহাদ বলেন, গাড়িগুলো ডিবি পুলিশের অধীনে আছে। ২০-২৫ দিন আগে ডিবির ভেতর থেকে মোটরসাইকেলগুলো এখানে আনা হয়েছে। এর বেশি কোনো তথ্য দেয়া যাবে না। আরও কিছু তথ্যের জন্য পীড়াপীড়ি করলে তিনি ডিবি অফিসে যোগাযোগ করতে বলেন। ডিবির অতিরিক্ত কমিশনার আবদুল বাতেন এবং যুগ্ম কমিশনারের সঙ্গে একাধিকবার যোগাযোগের চেষ্টা করেও পাওয়া যায়নি। ডিবির উপ-কমিশনার মশিউর রহমান জানান, ফ্লাইওভারের নিচে ডিবির ডাম্পিং জোন আছে বলে আমার জানা নেই। ডিবির ভেতর ছাড়াও শাহবাগে আমাদের ডাম্পিং স্পট আছে।




ডিবি দক্ষিণের সহকারী কমিশনার (এসি) ফজলুর রহমান জানান, মামলার আলামত হিসেবে ডিবি অফিস অনেক মোটরসাইকেল জব্দ করেছে। ডিবি অফিসের ভেতর স্থান সংকুলান হচ্ছিল না। তাছাড়া ডিবি অফিসের ভেতরে নতুন ভবন তৈরি হচ্ছে। এ কারণে সাময়িক সময়ের জন্য ডিবি অফিসের ভেতরের ওইসব মোটরসাইকেল এখানে রাখা হয়েছে। নতুন ভবন নির্মাণকাজ শেষ হলে সেগুলো আবার ভেতরে নিয়ে আসা হবে।
এক প্রশ্নের জবাবে এসি ফজুলর রহমান বলেন, অনেক মামলা আছে বছরের পর বছর নিষ্পত্তি হচ্ছে না। আর মামলা নিষ্পত্তি না হওয়ার কারণে ওইসব মোটরসাইকেলের বিষয়ে কোনো সিদ্ধান্ত নেয়া যাচ্ছে না। আদালতের অনুমতি সাপেক্ষে এগুলো ডিবির জিম্মায় রয়েছে। সময়ের কারণে এগুলো নষ্ট হলেও যাতে কোনো মোটরসাইকেল খোয়া না যায় সে ব্যাপারে কড়া নিরাপত্তা রয়েছে।
ফ্লাইওভারের নিচে কতগুলো মোটরসাইকেল রাখা হয়েছে? ওই জায়গাটি লিজ নেয়া হয়েছে কিনা জানতে চাইলে ডিবির এসি বলেন, বিষয়টি প্রশাসন অথবা মালখানা শাখা ভালো বলতে পারবে।
এ বিষয়ে প্রশাসন বিভাগের সহকারী কমিশনার (এসি) আশিক হাসানের সঙ্গে যোগাযোগ করা হলে তিনি বলেন, বিষয়টি আমার নলেজে নেই। আপনি ডিএমপির উপকমিশনার (ডিসি) মিডিয়ার সঙ্গে যোগাযোগ করেন। ডিএমপির ডিসি মিডিয়া বলেন, ফ্লাইওভারের নিচে ডিএমপি বা ডিবির কোনো কোনো ডাম্পিং স্পট নেই। দায়িত্বরত এএসআইয়ের বরাত দেয়া হলে তিনি বলেন, বিষয়টি নিয়ে ডিবির অতিরিক্ত কমিশনার বা যুগ্ম কমিশনারের সঙ্গে কথা বলতে পারেন।

অনুমতি ছাড়াই ঢাকা দক্ষিণ সিটি কর্পোরেশনের (ডিএসসিসি) জায়গায় তৈরি করা হয়েছে ঢাকা মহানগর পুলিশের (ডিএমপি) গোয়েন্দা বিভাগ-ডিবির ডাম্পিং স্পট। রাজধানীর মগবাজার ফ্লাইওভারের নিচে (আদ-দ্বীন হাসপাতাল গলির বিপরীতে) এ ডাম্পিং স্পটে অযত্নে নষ্ট হচ্ছে কয়েকশ’ মোটরসাইকেল। আলামত হিসেবে এসব মোটরসাইকেল জব্দ করা হয়েছে।

এ বিষয়ে জানতে চাইলে ডিএসসিসি অতিরিক্ত প্রধান প্রকৌশলী আসাদুজ্জামান বলেছেন, বিষয়টি আমরা খেয়াল করিনি। তবে যেখানে মোটরসাইকেলগুলো রাখার কথা বলা হচ্ছে ওই জায়গাটি ডিএসসিসি’র। মোটরসাইকেল রাখার জন্য জায়গাটি কাউকে বরাদ্দ দেয়া হয়নি। খোঁজ নিয়ে দেখব। প্রয়োজনে উচ্ছেদ অভিযান চালানো হবে।